5 เรื่องภาษีปี’54 ที่ควรรู้
ฤดูกาลเสียภาษีก็งวดเข้ามาทุกทีแล้วนะคะ จะว่าไปแล้วในแต่ละปีก็มักจะมีค่าลดหย่อน
22 ก.พ. 2555

ฤดูกาลเสียภาษีก็งวดเข้ามาทุกทีแล้วนะคะ จะว่าไปแล้วในแต่ละปีก็มักจะมีค่าลดหย่อน 
โดย...อุมาพันธ์ เจริญยิ่ง
ค่าใช้จ่ายต่างๆ ที่เพิ่มเข้ามาตามเหตุการณ์อยู่เรื่อยๆ แต่ต้องบอกว่าในปี 2554 มีความพิเศษกว่าปีอื่น เพราะทั้งเรื่องมาตรการภาครัฐและเรื่องอุทกภัยน้ำท่วม ส่งผลให้ในปีภาษี 2554 เรามีสิทธิยกเว้นภาษีเงินได้ และได้รับค่าลดหย่อนต่างๆ เพิ่มขึ้นถึง 5 เรื่องด้วยกัน 
สิทธิเหล่านี้บางประเภทยังคงใช้สิทธิได้ถึงในปี 2555 อีกด้วย ประกอบด้วยอะไรบ้างนั้น มาลองดูกันค่ะ 
บ้านหลังแรกให้สิทธิกับบุคคลธรรมดาที่ซื้อบ้านใหม่หลังแรกเป็นของตนเอง ตั้งแต่วันที่ 21 ก.ย. 2554-31 ธ.ค. 2555 นี้ โดยบ้านหลังแรกต้องมีราคาบ้านไม่เกิน 5 ล้านบาท เป็นบ้านใหม่ที่ไม่เคยจดทะเบียนก่อนโอนกรรมสิทธิ์มาก่อน เจ้าของผู้ซื้อต้องมีชื่อเป็นเจ้าของกรรมสิทธิ์เป็นเวลาติดต่อกันไม่น้อยกว่า 5 ปีนับแต่วันที่จดทะเบียนโอนกรรมสิทธิ์ 
ผู้ซื้อสามารถใช้สิทธิยกเว้นภาษีเงินได้ 10% ของราคาบ้านที่ซื้อ โดยต้องแบ่งยกเว้นภาษีภายใน 5 ปีภาษี ปีละเท่าๆ กัน ลดหย่อนในแต่ละปีสูงสุดไม่เกิน 1 แสนบาท
รถยนต์คันแรกสำหรับรถยนต์คันแรกให้สิทธิกับผู้ที่ไม่เคยซื้อรถยนต์มาก่อน และซื้อรถใหม่คันแรกตั้งแต่วันที่ 16 ก.ย. 2554-31 ธ.ค. 2555 โดยต้องยื่นคำขอคืนเงินกับกรมสรรพสามิต หรือสำนักงานสรรพสามิตพื้นที่พร้อมเอกสารหนังสือยินยอมสละสิทธิการโอนภายใน 5 ปี ผู้ซื้อรถคันแรกต้องมีอายุ 21 ปีขึ้นไป ราคารถยนต์ต้องไม่เกิน 1 ล้านบาท และเป็นรถยนต์นั่งขนาดความจุกระบอกสูบไม่เกิน 1500 ซีซี (รถยนต์กระบะไม่จำกัดขนาดความจุกระบอกสูบ) โดยจะได้รับเงินคืนเท่ากับค่าภาษีตามที่จ่ายจริง แต่ไม่เกิน 1 แสนบาทต่อคัน การจ่ายเงินตามสิทธิจะจ่ายให้เมื่อครอบครองรถยนต์ 1 ปีไปแล้ว 
ทั้งนี้ สามารถตรวจสอบรายละเอียดยี่ห้อ รุ่นรถยนต์ และจำนวนเงินที่มีสิทธิได้รับคืนทาง www.excise.go.th หรือตัวแทนจำหน่ายรถยนต์ทั่วประเทศ
ค่าซ่อมแซมบ้านสำหรับผู้ประสบภัยน้ำท่วมที่บ้านเสียหายจากอุทกภัยตั้งแต่วันที่ 25 ก.ค. 2554-31 ธ.ค. 2554 ในพื้นที่ที่ราชการประกาศให้เป็นเขตประสบอุทกภัย เจ้าบ้านสามารถใช้สิทธิลดหย่อนภาษีเงินได้ในปี 2554 และหรือปี 2555 โดยรวมการใช้สิทธิแล้วต้องไม่เกิน 1 แสนบาท
ค่าซ่อมแซมรถยนต์สำหรับรถยนต์ที่เกิดความเสียหายจากเหตุอุทกภัยตั้งแต่วันที่ 25 ก.ค. 2554-31 ธ.ค. 2554 ในพื้นที่ที่ราชการประกาศเป็นเขตอุทกภัย เจ้าของกรรมสิทธิ์รถยนต์ หรือผู้เช่าซื้อรถยนต์สามารถใช้สิทธิยกเว้นภาษีเงินได้ตามที่จ่ายจริงสูงสุดไม่เกิน 2 คัน รวมกันแล้วไม่เกิน 3 หมื่นบาท 
สำหรับรถยนต์ที่ไม่สามารถซ่อมได้ สามารถใช้สิทธิรถคันแรกคืนภาษีไม่เกิน 1 แสนบาท โดยต้องยกเลิกรถคันเก่าเพื่อจำหน่ายเป็นซาก 
เงินบริจาคในปี 2554 มีเงินบริจาคที่ได้รับสิทธิลดหย่อนที่เพิ่มขึ้นมา 2 กรณี คือ เงินบริจาคช่วยผู้ประสบภัยสึนามิที่ประเทศญี่ปุ่น และเงินบริจาคช่วยเหลือผู้ประสบภัยน้ำท่วม สำหรับสิทธิหักลดหย่อนเงินบริจาคผู้ประสบภัยสึนามิที่ญี่ปุ่นสามารถหักลดหย่อนได้ 1 เท่า ส่วนกรณีเงินบริจาคช่วยเหลือผู้ประสบภัยน้ำท่วมระหว่างวันที่ 1 ก.ย. 2554-31 ธ.ค. 2554 สามารถนำมาหักลดหย่อนได้ 1.5 เท่าของจำนวนเงินบริจาค
ทั้ง 5 สิทธิในการยกเว้นและลดหย่อนภาษีข้างต้นนี้ บางสิทธิยังคงใช้ได้ถึงปี 2555 ถ้าใครคิดซื้อบ้านหลังแรก รถคันแรก แต่ซื้อไม่ทันปีที่แล้ว ก็ยังสามารถใช้สิทธิได้ถึงปีนี้นะคะ 
ส่วนท่านที่เตรียมยื่นภาษี อย่าลืมตรวจสอบสิทธิและเตรียมเอกสารหลักฐานเพื่อการใช้สิทธิได้อย่างครบถ้วนค่ะ